
Szerb külkapcsolatok közel és távol

Kulcsszavak: gazdasági együttműködés; katonai együttműködés; érdekek-értékek
Tudományos diákköri munkámban déli szomszédunk, Szerbia külkapcsolatait vizsgalom az általam kiválasztott és Szerbia külkapcsolati rendszerében fontos helyet betöltő nemzetközi szervezetekkel és országokkal. Dolgozatomban képet adok a Balkán-félszigetről, annak országainak euro-atlanti integrációs törekvéseiről majd egy rövid történelmi visszatekintést teszek Szerbia vonatkozásában. Mivel a dolgozatom vizsgálatának középpontjában Szerbia áll, ezért annak biztonságpolitikáját mutatom be Barry Buzan szektorális biztonságelmélete mentén, aminek során a környezeti szektor bemutatását kihagyom, mert úgy ítéltem, hogy a dolgozatomban vizsgált külkapcsolati viszonyrendszerre nincs nagymértékű hatással. A szektorok bemutatás azért fontos, mert ezek alakulása közvetlen következménnyel van Szerbia külkapcsolatainak alakulására. A munkám címében megjelölt „közeli és távoli” külkapcsolatok hátterében a földrajzi elhelyezkedés húzódik meg és e szerint elemzem az Észak-atlanti Szerződés Szervezetét (North Atlantic Treaty Organization – NATO), az Európai Uniót (EU), Oroszországot és Kínát. Bemutatom a NATO és Szerbia között fennálló jelenlegi viszonyt és az ahhoz vezető utat elemzem, azt, hogy a NATO miként vesz részt vagy segít a katonailag semleges Szerbia haderejének modernizálásában, megszervezésében. Továbbá közös hadgyakorlatokról és haditechnikai beszerzésekről is szólok. Az EU meghatározó szerepet tölt be a szerb gazdaság „életében”. Ezt a gazdasági összefonódást fogom mélyebben ismertetni, illetve azt az integrációs folyamatot, amely hosszú idők óta elkezdődött, de a végét még nem látjuk. Oroszország és Kína viszonylatában pedig ismertetem a Szerbiával folytatott külkapcsolatokat gazdasági és katonai téren.
Munkám olvasása során mélyebb betekintést lehet nyerni Szerbia, az érintett országok és nemzetközi szervezetek viszonyrendszerébe. A gazdasági és katonai érdekek meghatározó szerepet töltenek be a politika alakításában ezért fontosnak tartottam ezen tényezők elemzését. Ezek ismertetésének segítségével szerettem volna hozzájárulni ahhoz, hogy valamelyest könnyebben tudjunk a sorok között olvasni, amikor Szerbia politikájának alakulását, változását figyeljük.



